### Resume

En dagligvarekoncern har anmodet om, at få udarbejdet en lokalplan for en dagligvarebutik på maks. 1.200 m² på hjørnet af [adresse] og [adresse] i [adresse], hvor der i dag er landbrugsjord. Borgerne i [adresse] har længe ønsket sig en dagligvarebutik, og med et voksende indbyggertal, har en dagligvarekoncern ønsket at etablere sig i byen. Lokalplanen giver mulighed for en dagligvarebutik på op til 1.200 m². Butikken får et nutidigt udtryk, og vil blive afgrænset af pur og træer og mod det åbne land et plantebælte.

### Sagsfremstilling

![](data:image/png;base64...)

Figur 1: Kort over lokalplanområdet.

Planens historik:

Teknisk Udvalg besluttede på mødet 7. marts 2023, pkt. nr. 63, at igangsætte udarbejdelse af lokalplan nr. 1399 og tillæg nr. 29.

Tillægget har været i fordebat fra 11. april 2023 til 25. april 2023.

Lokalplanens indhold:

En dagligvarekoncern har anmodet om, at få udarbejdet en lokalplan for en dagligvarebutik på hjørnet af [adresse] og [adresse] i [adresse]. Det ca. 6.000 m² store areal anvendes i dag til landbrug, og grænser mod vest op til et erhvervsområde.

I 2013 lukkede dagli´ Brugsen i [adresse], og i dag er der ingen dagligvarebutikker i byen. De nærmeste dagligvarebutikker er i [adresse], hvor den hurtigste vej med bil er 6,6 km og en discountbutik på [adresse], 6,5 km i bil fra [adresse].

I [adresse] 2021-2033 er [adresse] udpeget som lokalby, som også kan rumme en dagligvarebutik til områdets daglige forsyning.

Butikken vurderes hovedsageligt at skulle betjene [adresse], samt de boliger, der er spredt i landområdet, omkring [adresse]. Der er ikke andre byer, herunder landsbyer og større samling af huse, hvorfra det vil være naturligt at køre til en butik i [adresse].

Butikken bliver maks. 1.200 m² med tilhørende p-pladser. Der bygges i en tidssvarende arkitektur.

Mod det åbne land og landbrugsejendommen mod syd skal der etableres et 5 meter bredt beplantningsbælte. Mod [adresse] og [adresse] skal der etableres den klassiske bøgepur med enkeltstående træer, så p-pladsen blødes op.

Kommuneplantillæg:

Området er ikke udlagt i kommuneplanen.

Vejle Kommune har forespurgt Planstyrelsen om muligheden for at udlægge en ramme til en dagligvarebutik ved [adresse]. Planstyrelsen har vurderet, at udlægget er i overensstemmelse med planloven.

Der er derfor udarbejdet et tillæg nr. 29, der udlægger en ramme for en dagligvarebutik.

Tillægget har været i fordebat, og der indkom en bemærkning fra Hornstrup Lokalråd.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg, der har været i fordebat.

Høringsperioden for lokalplanen og tillægget er otte uger jævnfør planloven, da tillægget skal i fordebat, og dermed har særlig interesse for offentligheden.

Overtagelsespligt/Frafaldserklæring:

Lokalplanområdet ejes af kommunen, og en frafaldserklæring er derfor ikke nødvendig.

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Der er undersøgt forskellige placeringer af butikken, og den valgte placering i den østlige del af [adresse] er let tilgængelig for alle trafikanter. [adresse] er den primære vej til [adresse], så placering af en butik her, vurderes at være fornuftig i forhold til fremkommelighed, da det ikke skaber omvejskørsel gennem boligområder.

[adresse] har fra motorvejen til arealet cykelsti, og der er fortov fra byen til arealet. Der er under 300 meter til nærmeste busstoppested.

Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 23. maj 2023, pkt. 129:

at udvalget anbefaler over for Byrådet, at forslag til lokalplan nr. 1399 og tillæg nr. 29 til Kommuneplan 2021-2033 vedtages og offentliggøres i otte uger.

Beslutning fra Teknisk Udvalg, 23. maj 2023, pkt. 129:

Anbefalet.

Beslutning fra Økonomiudvalget, 12. juni 2023, pkt. 133:

Anbefales.

Fraværende: Laust Skov og Laura Simonsen.

### Beslutning

Godkendt.

Fraværende: Freddy Skov. I stedet mødte Steven Petersen.